**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.02.2022, ora 08.00 – 07.02.2022, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 07.02.2022, ora 07.00**

**RÂURI**

Debitele au fost în creştere, ca urmare a efectului combinat al precipitațiilor lichide căzute în interval, cedării apei din stratul de zăpadă, evoluției formațiunilor de gheață şi propagării pe râurile din bazinele hidrografice: Bârzava, Moravița, Caraş, Nera, bazinele superioare şi mijlocii ale Crişurilor şi Timişului, bazinele superioare ale Crasnei, Barcăului şi Begăi şi pe afluenții din bazinul inferior al Mureşului.

Pe celelalte râuri debitele au fost relativ staționare.

Formaţiunile de gheaţă (predominant gheață la maluri, năboi, pod de gheață), existente pe majoritatea râurilor din zonele de deal şi munte, în general, au fost în diminuare, restrângere şi chiar eliminare pe unele râuri.

Nivelurile pe râuri la stațiile hidrometrice s-au situat sub **COTELE DE ATENȚIE.**

Debitele medii zilnice vor fi în creştere pe râurile din bazinele hidrografice: Crişuri, Bega, Timiş, Bârzava, Moravița, Caraş, Nera, bazinele superioare ale Crasnei, Barcăului şi pe afluenții din bazinul inferior al Mureşului, ca urmare a efectului combinat al precipitațiilor prognozate, cedării apei din stratul de zăpadă, evoluției formațiunilor de gheață şi propagării.

Pe celelalte râuri debitele vor fi relativ staționare.

Sunt posibile creşteri mai însemnate de niveluri şi debite pe unele râuri din zonele de munte din Crişana şi Banat, datorită efectului combinat al precipitațiilor lichide prognozate, cedării apei din stratul de zăpadă şi propagării.

Formațiunile de gheață (gheață la maluri, năboi, pod de gheață) existente pe majoritatea râurilor din țară, vor fi în diminuare, restrângere şi eliminare.

**A.B.A. Prut-Bârlad**

Județul Vaslui:

* Se mențin prevederile din „Planul de restricții și folosire a apei în perioade deficitare”, treapta a III-a pentru S.C. AQUAVAS S.A. VASLUI – Sucursala Vaslui, din acumularea Solești (râul Vasluieț).

**DUNĂRE**

Debitul la intrarea în țară (secțiunea Baziaș) în intervalul 06.02.2022 – 07.02.2022 a fost în ușoară creștere, având valoarea de 3.500 m3/s, sub media multianuală a lunii februarie (5.300 m3/s).

În aval de Porțile de Fier debitele au fost în creștere pe sectorul Gruia – Bechet și în ușoară scădere pe sectorul Corabia – Tulcea.

Debitul la intrarea în țară (secțiunea Baziaș) va fi în creștere (3.600 m3/s).

În aval de Porțile de Fier debitele vor fi în creștere pe sectorul Gruia – Zimnicea, în scădere la Giurgiu și pe sectorul Galați – Tulcea și staționare pe sectorul Oltenița – Brăila.

**2.** **Situația meteorologică în intervalul 06.02.2022, ora 08.00 – 07.02.2022, ora 06.00**

**ÎN ŢARĂ**

Deși, în cea mai mare parte a țării, valorile termice diurne au fost în scădere ușoară față de ziua precedentă, acestea s-au menținut peste cele specifice datei, în special în regiunile sudice, unde abaterile față de media climatologică au fost de până la 8...9 grade. În prima parte a intervalului cerul a fost mai mult senin în regiunile sudice și a prezentat înnorări în restul teritoriului, iar, cu totul izolat, în nordul Carpaților Orientali și în Maramureș, a nins slab. Noaptea, mai ales în doua jumătate a acesteia, nebulozitatea s-a extins în toată țara, iar precipitații slabe s-au semnalat în regiunile vestice și nord-vestice. Acestea au fost predominant sub formă de ploaie, iar în Carpații Occidentali local a nins. Vântul a suflat slab și moderat, pe alocuri cu intensificări în nord-vest, centru și est, cu viteze în general de 45...55 km/h, iar în zona montană înaltă, îndeosebi a Carpaților Orientali, a suflat tare, cu rafale, de peste 90...110 km/h , spulberând zăpada și viscolind ninsoarea. Stratul de zăpadă, prezent la munte, măsura la ora 20 - *în platformele stațiilor meteorologice*- până la 207 cm în Munții Făgăraș, la peste 2.000 m altitudine, local în Maramureş (până la 30 cm), pe suprafeţe mici în Transilvania (până la 20 cm) și cu totul izolat în Moldova și Crișana (până la 5 cm și respective 3 cm). Temperaturile maxime s-au încadrat între 1 grade la Tâgu Lăpus și Joseni și 14 grade la Calafat. La ora 06 se înregistrau valori de temperatură cuprinse între -9 grade la Toplița și 8 grade la Caransebeș. La începutul zilei, izolat, în Maramureș, a fost ceață.

OBSERVAȚII - de ieri dimineață de la ora 06.00 au fost în vigoare 5 atenționări cod galben pentru fenomene meteorologice periculoase imediate, emise după cum urmează:

- 2 de SRPV Bacău;

- 2 de SRPV Timișoara;

- 1 de SRPV Cluj.

**LA BUCUREŞTI**

Vremea s-a menținut frumoasă, cu temperaturi mult mai ridicate decât în mod normal la această dată. Cerul a fost senin ziua și în prima parte a nopții, apoi s-a înnorat treptat. Vântul a suflat slab și moderat. Temperatura maximă a fost de 11 grade la toate stațiile meteorologice. La ora 06.00 se înregistrau 1 grad la Filaret, -1 grad la Afumați și -4 grade la Băneasa.

**3. Prognoza meteorologică în intervalul 07.02.2022, ora 08.00 – 08.02.2022, ora 08.00**

**ÎN ŢARĂ**

Vremea va fi în general închisă. Se vor semnala precipitații în cea mai mare parte a țării, ziua mai ales în vest, sudvest, nord și centru, iar noaptea, pe arii relativ extinse în sud și în est și pe suprafețe mici în rest. La munte vor predomina ninsorile, în Maramureș, Transilvania, precum și în zonele deluroase precipitațiile vor fi mixte, iar în celelalte regiuni vor fi mai ales ploi. Pe alocuri, cu o probabilitate mai mare în zonele de munte, cantitățile de precipitații vor depăși 10...2o l/mp. Pe arii relativ restrânse, în primele ore ale intervalului și noaptea, vor fi depuneri de polei. La munte vântul va avea intensificări, iar la altitudini de peste 1600 m va sufla tare, la rafală se vor depăși viteze de 120...140 km/h, va fi viscol puternic, zăpada troienită și vizibilitatea foarte scăzută. Local și temporar vântul va avea intensificări și în restul teritoriului, în general cu viteze de 45...55 km/h. Valorile termice vor fi mai mari decât cele normale la această dată, astfel că, maximele se vor încadra între 2 și 11 grade, iar minimele vor fi cuprinse între -6 și 3 grade.

**LA BUCUREŞTI**

Cerul va avea înnorări, iar seara şi noaptea temporar va ploua. Vântul va sufla slab până la moderat. Temperatura maximă va fi de 9...10 grade, iar cea minimă de 1...2 grade.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

***Agenția pentru Protecția Mediului Argeș și Comisariatul Județean Argeș din cadrul Gărzii Naționale de Mediu*** informează despre izbucnirea, la data de 06.02.2022, ora 16.00, pe raza Municipiului Pitești, zona Lunca Argeșului, punct „La Balon” unui incendiu de vegetație ierboasă (cca 2000 mp) fiind afectat și un teren privat împrejmuit cu un gard din plasa de sârmă, pe care se aflau depozitate cca 10-20 tone baloți cu deșeuri din plastic. Ca urmare a incendiului a fost degajată o cantitate mare de fum în atmosferă, fiind afectat în anumite momente traficul pe Autostrada A1. Deșeurile care au ars aparțin S.C. TOTAL RACOLAV CARTON PLAST S.R.L., colector de deșeuri nepericuloase autorizat de A.P.M. Argeș. Cauza producerii incendiului este focul în spații deschise, fără a se putea identifica până în prezent autorul. În vederea stopării și lichidării incendiului, echipajele ISU Argeș au intervenit cu autospeciale cu apă și spumă iar la ora 18.00 incendiul a fost stins.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

DIRECȚIA DE COMUNICARE, TRANSPARENȚĂ ȘI IT